P9_TA(2021)0385

Kundizzjonijiet tax-xogħol ekwi, drittijiet u protezzjoni soċjali għall-ħaddiema tal-pjattaformi – Forom ġodda ta' impjieg marbuta mal-iżvilupp diġitali

Riżoluzzjoni tal-Parlament Ewropew tas-16 ta' Settembru 2021 dwar kundizzjonijiet tax-xogħol ekwi, drittijiet u protezzjoni soċjali għall-ħaddiema tal-pjattaformi – forom ġodda ta' impjieg marbuta mal-iżvilupp diġitali (2019/2186(INI))

(2022/C 117/06)

Il-Parlament Ewropew,

— wara li kkunsidra r-Regolament (UE) 2019/1150 tal-Parlament Ewropew u tal-Kunsill tal-20 ta' Ġunju 2019 dwar il-promozzjoni tal-korrettezza u tat-trasparenza għall-utenti kummerċjali tas-servizzi tal-intermedjazzjoni online (1),

— wara li kkunsidra d-Direttiva (UE) 2019/1152 tal-Parlament Ewropew u tal-Kunsill tal-20 ta' Ġunju 2019 dwar kondizzjonijiet tax-xogħol trasparenti u prevedibbli fl-Unjoni Ewropea (2),

— wara li kkunsidra d-Direttiva (UE) 2019/770 tal-Parlament Ewropew u tal-Kunsill tal-20 ta' Mejju 2019 dwar ċerti aspetti li jikkonċernaw il-kuntratti għall-provvista ta' kontenut diġitali u ta' servizzi diġitali (3),

— wara li kkunsidra r-Regolament (UE) 2016/679 tal-Parlament Ewropew u tal-Kunsill tas-27 ta' April 2016 dwar il-protezzjoni tal-persuni fiżiċi fir-rigward tal-ipproċessar ta' data personali u dwar il-moviment liberu ta' tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data, GDPR) (4),

— wara li kkunsidra l-Pilastru Ewropew tad-Drittijiet Soċjali,

— wara li kkunsidra r-rakkomandazzjoni tal-Kunsill tat-8 ta' Novembru 2019 dwar l-aċċess għall-protezzjoni soċjali għall-ħaddiema u għall-persuni li jaħdmu għal rashom (5),

— wara li kkunsidra l-konklużjonijiet tal-Kunsill tal-24 ta' Ottubru 2019 dwar “Il-Futur tax-Xogħol: l-Unjoni Ewropea tippromwovi d-Dikjarazzjoni Ċentinarja tal-ILO” (6),

— wara li kkunsidra l-konklużjonijiet tal-Kunsill tat-13 ta' Ġunju 2019 dwar “Id-dinja tax-xogħol li qed tinbidel: riflessjonijiet fuq forom ġodda ta' xogħol u l-implikazzjonijiet għas-sikurezza u s-saħħa tal-ħaddiema” (7),

— wara li kkunsidra l-proposta tal-Kummissjoni tal-15 ta' Diċembru 2020 għal regolament tal-Parlament Ewropew u tal-Kunsill dwar Suq Uniku Għas-Servizzi Diġitali (l-Att dwar is-Servizzi Diġitali) u li jemenda d-Direttiva 2000/31/KE (COM(2020)0825),

— wara li kkunsidra l-proposta tal-Kummissjoni tal-15 ta' Diċembru 2020 għal regolament tal-Parlament Ewropew u tal-Kunsill dwar swieq kontestabbli u ġusti fis-settur diġitali (l-Att dwar is-Swieq Diġitali) (COM(2020)0842),

— wara li kkunsidra l-komunikazzjoni tal-Kummissjoni tal-4 ta' Marzu 2021 bit-titolu “Il-Pjan ta' Azzjoni tal-Pilastru Ewropew tad-Drittijiet Soċjali” (COM(2021)0102),

— wara li kkunsidra l-komunikazzjoni tal-Kummissjoni tad-19 ta' Frar 2020 bit-titolu “Strateġija Ewropea għad-data” (COM(2020)0066),

— wara li kkunsidra l-White Paper tal-Kummissjoni tad-19 ta' Frar 2020 bit-titolu “White Paper dwar l-Intelliġenza Artifiċjali – Approċċ Ewropew għall-eċċellenza u għall-fiduċja” (COM(2020)0065),

— wara li kkunsidra l-komunikazzjoni tal-Kummissjoni tal-14 ta' Jannar 2020 bit-titolu “Ewropa soċjali b'saħħitha għal tranżizzjonijiet ġusti” (COM(2020)0014),

— wara li kkunsidra l-komunikazzjoni tal-Kummissjoni tat-2 ta' Ġunju 2016 bit-titolu “Aġenda Ewropea għall-ekonomija kollaborattiva” (COM(2016)0356),

— wara li kkunsidra d-dokument ta' konsultazzjoni tal-Kummissjoni tal-24 ta' Frar 2021 intitolat “L-ewwel fażi tal-konsultazzjoni tas-sħab soċjali skont l-Artikolu 154 tat-TFUE dwar azzjoni possibbli li tindirizza l-isfidi relatati mal-kundizzjonijiet tax-xogħol fuq pjattaforma diġitali”(C(2021)1127),

— wara li kkunsidra r-riżoluzzjoni tiegħu tal-21 ta' Jannar 2021 li tinkludi rakkomandazzjonijiet lill-Kummissjoni dwar id-dritt ta' skonnessjoni (8),

— wara li kkunsidra r-riżoluzzjoni tiegħu tas-17 ta' Diċembru 2020 dwar Ewropa soċjali b'saħħitha għal Tranżizzjonijiet Ġusti (9),

— wara li kkunsidra r-riżoluzzjoni tiegħu tat-22 ta' Ottubru 2020 dwar l-impjiegi u l-politiki soċjali taż-żona tal-euro fl-2020 (10),

— wara li kkunsidra r-riżoluzzjoni tiegħu tal-20 ta' Ottubru 2020 b'rakkomandazzjonijiet għall-Kummissjoni dwar qafas tal-aspetti etiċi tal-intelliġenza artifiċjali, ir-robotika u t-teknoloġiji relatati (11),

— wara li kkunsidra r-riżoluzzjoni tiegħu tal-20 ta' Ottubru 2020 li tinkludi rakkomandazzjonijiet lill-Kummissjoni dwar l-Att dwar is-Servizzi Diġitali: Titjib tal-funzjonament tas-Suq Uniku (12),

— wara li kkunsidra l-pożizzjoni tiegħu tal-10 ta' Lulju 2020 dwar il-proposta għal deċiżjoni tal-Kunsill fir-rigward ta' linji gwida għal-linji politiċi dwar l-impjiegi tal-Istati Membri (13),

— wara li kkunsidra r-riżoluzzjoni tiegħu tal-10 ta' Ottubru 2019 dwar l-impjiegi u l-politiki soċjali taż-żona tal-euro (14),

— wara li kkunsidra r-riżoluzzjoni tiegħu tad-19 ta' Jannar 2017 dwar Pilastru Ewropew tad-Drittijiet Soċjali (15),

— wara li kkunsidra r-riżoluzzjoni tiegħu tal-15 ta' Ġunju 2017 dwar aġenda Ewropea għall-ekonomija kollaborattiva (16),

— wara li kkunsidra r-riżoluzzjoni tiegħu tal-15 ta' Ġunju 2017 dwar il-pjattaformi online u s-suq uniku diġitali (17),

— wara li kkunsidra r-riżoluzzjoni tiegħu tal-4 ta' Lulju 2017 dwar il-kundizzjonijiet tax-xogħol u impjieg prekarju (18),

— wara li kkunsidra l-ittra ta' missjoni tal-Kummissarju Nicolas Schmit tal-10 ta' Settembru 2019 u l-programm ta' ħidma tal-Kummissjoni għall-2021,

— wara li kkunsidra l-opinjoni tal-Kumitat Ekonomiku u Soċjali Ewropew tat-18 ta' Settembru 2020 bit-titolu “Fair work in the platform economy” (Kundizzjonijiet tax-xogħol ekwi fl-ekonomija tal-pjattaformi),

— wara li kkunsidra l-opinjoni tal-Kumitat Ewropew tar-Reġjuni tal-5 ta' Diċembru 2019 dwar “Qafas Ewropew għal reazzjonijiet regolatorji għall-ekonomija kollaborattiva”,

— wara li kkunsidra l-Ftehim Qafas tas-Sħab Soċjali Ewropej dwar id-Diġitalizzazzjoni ta' Ġunju 2020 (19),

— wara li kkunsidra r-Rakkomandazzjoni Nru 198 tal-Organizzazzjoni Internazzjonali tax-Xogħol (ILO) dwar ir-Relazzjonijiet tal-Impjieg,

— wara li kkunsidra l-istudju tal-Kummissjoni tat-13 ta' Marzu 2020 bit-titolu “Study to gather evidence on the working conditions of platform workers” (Studju għall-ġbir ta' evidenza dwar il-kundizzjonijiet tax-xogħol tal-ħaddiema tal-pjattaformi),

— wara li kkunsidra r-rapport taċ-Ċentru Konġunt għar-Riċerka tal-Kummissjoni (JRC) bit-titolu “The changing nature of work and skills in the digital age” (In-natura dejjem tinbidel tax-xogħol u tal-ħiliet fl-era diġitali),

— wara li kkunsidra r-rapport tal-JRC tal-Kummissjoni bit-titolu “Platform Workers in Europe” (Ħaddiema tal-Pjattaformi fl-Ewropa),

— wara li kkunsidra l-istudju bit-titolu “The platform economy and precarious work” (L-ekonomija tal-pjattaformi u x-xogħol prekarju) ippubblikat mid-Direttorat Ġenerali tiegħu għall-Politiki Interni fil-11 ta' Settembru 2020 (20),

— wara li kkunsidra l-istudju bit-titolu “The Social Protection of Workers in the Platform Economy” (Il-Protezzjoni tal-Ħaddiema fl-Ekonomija tal-Pjattaformi), ippubblikat mid-Direttorat Ġenerali tiegħu għall-Politiki Interni fis-7 ta' Diċembru 2017 (21),

— wara li kkunsidra r-rapport tas-Cedefop tal-24 ta' Settembru 2020 bit-titolu “Developing and matching skills in the online platform economy” (L-iżvilupp u t-tlaqqigħ tal-ħiliet fl-ekonomija tal-pjattaformi online),

— wara li kkunsidra n-nota ta' tgħarrif tas-Cedefop tat-30 ta' Lulju 2020 bit-titolu “Online working and learning in the coronavirus era” (Xogħol u tagħlim online fl-era tal-coronavirus),

— wara li kkunsidra l-istudju tal-Eurofound tal-24 ta' Settembru 2018 bit-titolu “Employment and working conditions of selected types of platform work” (Impjieg u kundizzjonijiet tax-xogħol ta' tipi magħżula ta' xogħol fuq pjattaforma diġitali),

— wara li kkunsidra r-rapport ta' politika tal-Eurofound tat-23 ta' Settembru 2019 bit-titolu “Platform work: Maximising the potential while safeguarding standards?' (Ix-xogħol fuq pjattaforma diġitali: Nimmassimizzaw il-potenzjal filwaqt li nissalvagwardjaw l-istandards?),

— wara li kkunsidra r-rapport ta' riċerka tal-Eurofound tal-21 ta' Settembru 2020 bit-titolu ‘Back to the future: Policy pointers from platform work scenarios’ (Lura lejn il-futur: Pointers ta' politika mix-xenarji ta' ħidma tal-pjattaformi),

— wara li kkunsidra r-repożitorju fuq is-sit web tal-Eurofound dwar l-ekonomija tal-pjattaformi (22),

— wara li kkunsidra l-istudju tal-Aġenzija Ewropea għas-Sigurtà u s-Saħħa fuq il-Post tax-Xogħol (EU-OSHA) tas-7 ta' Novembru 2017 bit-titolu ‘Protecting Workers in the Online Platform Economy: An overview of regulatory and policy developments in the EU’ (Nipproteġu l-Ħaddiema fl-Ekonomija tal-Pjattaformi Online: Ħarsa ġenerali lejn l-iżviluppi regolatorji u ta' politika fl-UE),

— wara li kkunsidra r-rapport tal-ILO tat-23 ta' Frar 2021 intitolat ‘World Employment and Social Outlook 2021: The role of digital labour platforms in transforming the world of work’ (Prospettiva dinjija dwar l-impjiegi u soċjali 2021: Ir-rwol tal-pjattaformi diġitali tax-xogħol fit-trasformazzjoni tad-dinja tax-xogħol),

— wara li kkunsidra r-rapport tal-ILO tal-20 ta' Settembru 2018 bit-titolu ‘Digital labour platforms and the future of work: Towards decent work in the online world’ (Pjattaformi tax-xogħol diġitali u l-futur tax-xogħol: Lejn xogħol deċenti fid-dinja online),

— wara li kkunsidra d-Dikjarazzjoni taċ-Ċentenarju tal-ILO għall-Futur tax-Xogħol tal-21 ta' Ġunju 2019,

— wara li kkunsidra l-Indiċi dwar l-Ugwaljanza bejn il-Ġeneri tal-2020 tal-Istitut Ewropew għall-Ugwaljanza bejn il-Ġeneri: Digitalisation and the future of work (Id-diġitalizzazzjoni u l-futur tax-xogħol),

— wara li kkunsidra r-rapporti tad-Data & Society ta' Frar 2019 bit-titoli ‘Workplace Monitoring & Surveillance’ (Monitoraġġ u Sorveljanza tal-Post tax-Xogħol) u ‘Algorithmic Management in the Workplace’ (Ġestjoni Algoritmika fil-Post tax-Xogħol),

— wara li kkunsidra l-istudju bit-titolu ‘Data subjects, digital surveillance, AI and the future of work’ (Is-suġġetti tad-data, is-sorveljanza diġitali, l-IA u l-futur tax-xogħol),ippubblikat fit-23 ta' Diċembru 2020 mid-Direttorat Ġenerali tiegħu għas-Servizzi ta' Riċerka Parlamentari, (23),

— wara li kkunsidra l-Artikolu 54 tar-Regoli ta' Proċedura tiegħu,

— wara li kkunsidra l-opinjoni tal-Kumitat għat-Trasport u t-Turiżmu,

— wara li kkunsidra r-rapport tal-Kumitat għall-Impjiegi u l-Affarijiet Soċjali (A9-0257/2021),

A. billi ‘ħaddiema tal-pjattaformi’ tirreferi għal individwi li jwettqu xogħol jew jipprovdu servizzi, b'ħafna jew bi ftit kontroll, permezz ta' pjattaforma tax-xogħol diġitali; billi, għaldaqstant, tista' tinkludi kemm ħaddiema kif ukoll persuni li ġenwinament jaħdmu għal rashom;

B. billi ‘pjattaforma tax-xogħol diġitali’ tirreferi għal kumpanija li tintermedja jew toffri, b'livelli differenti ta' kontroll, servizzi fuq talba, mitluba minn klijenti individwali jew korporattivi u pprovduti direttament jew indirettament minn individwi, irrispettivament minn jekk dawn is-servizzi jitwettqux fuq il-post jew online;

C. billi ‘xogħol fuq pjattaforma’ tirreferi għal xogħol imwettaq u servizzi pprovduti fuq talba u għal remunerazzjoni mill-ħaddiema tal-pjattaformi, irrispettivament mill-istatus ta' impjieg tagħhom, mit-tip ta' pjattaformi diġitali tax-xogħol (fuq il-post jew online) jew mil-livell ta' ħiliet meħtieġa;

D. billi hemm nuqqas ta' data suffiċjenti u aġġornata madwar l-Ewropa kollha dwar ix-xogħol fuq pjattaforma diġitali, u billi l-metodoloġija tal-ġbir tad-data tvarja bejn l-Istati Membri, u dan jagħmilha diffiċli biex jiġi ddeterminat kemm hu mifrux ix-xogħol fuq pjattaforma diġitali u l-għadd ta' ħaddiema kkonċernati; billi t-tkabbir ulterjuri tax-xogħol fuq pjattaforma diġitali fis-suq tax-xogħol huwa meqjus bħala probabbli ħafna;

E. billi x-xogħol fuq pjattaforma diġitali jista' joħloq opportunitajiet ta' impjieg, iżid l-għażla, jipprovdi introjtu addizzjonali, u jnaqqas l-ostakli għad-dħul fis-suq tax-xogħol; billi x-xogħol fuq pjattaforma diġitali jista' jiffaċilita l-flessibbiltà u l-ottimizzazzjoni tar-riżorsi, u jipprovdi opportunitajiet kemm għall-persuni li jaħdmu fi pjattaformi u klijenti tax-xogħol diġitali kif ukoll permezz tagħhom, u t-tlaqqigħ tad-domanda għas-servizzi u l-provvista tagħhom; billi l-innovazzjoni fl-għodod diġitali hija prekundizzjoni għal xogħol fuq pjattaformi diġitali u tista' tikkontribwixxi għat-tkabbir fi żminijiet ta' kriżi u rkupru; billi x-xogħol fuq pjattaforma diġitali jista' joffri vantaġġi għall-istudenti u għal dawk li jixtiequ jikkombinaw l-istudju u x-xogħol fl-istess ħin, kif ukoll joħloq aċċess għall-impjiegi għaż-żgħażagħ barra mill-edukazzjoni, impjieg jew taħriġ (NEETs), u għal persuni b'livelli aktar baxxi ta' ħiliet;

F. billi x-xogħol fuq pjattaforma diġitali bl-ebda mod ma jista' jkun limitat għat-trasport tal-persuni jew il-konsenja ta' ikel, peress li jikkonsisti wkoll f'kompiti professjonali, kompiti domestiċi u mikrokompiti;

G. billi x-xogħol fuq pjattaforma diġitali jiffaċilita l-aċċess għas-suq tax-xogħol permezz ta' forom moderni ta' impjieg u jinkoraġġixxi l-iżvilupp ta' teknoloġiji sabiex jiġi ffaċilitat l-użu tal-pjattaformi u jqarribhom kemm lejn il-kumpaniji kif ukoll lejn il-konsumaturi;

H. billi x-xogħol fuq pjattaforma diġitali qajjem ukoll tħassib dwar il-prekarjetà u l-kundizzjonijiet ħżiena tax-xogħol, in-nuqqas ta' aċċess għal protezzjoni soċjali adegwata jew diffikultà li jkun hemm tali aċċess, kompetizzjoni inġusta, xogħol mhux iddikjarat, introjtu u skedi tax-xogħol frammentati u mhux prevedibbli, nuqqas ta' mekkaniżmi għas-soluzzjoni ta' tilwim, eliminazzjoni tal-ħiliet u nuqqas ta' avvanzi fil-karriera, kif ukoll nuqqas ta' miżuri tas-saħħa u s-sikurezza fuq il-post tax-xogħol, speċjalment għal ħaddiema tal-pjattaformi fuq il-post b'livell baxx ta' ħiliet u ħaddiema li jwettqu mikrokompiti, kif enfasizzat għal darb'oħra matul il-kriżi tal-COVID-19; billi l-klassifikazzjoni żbaljata ta' ħaddiema bħala persuni li jaħdmu għal rashom tikkontribwixxi għal din is-sitwazzjoni;

I. billi l-kriżi tal-COVID-19 serviet biex tenfasizza r-rwol li jaqdu l-ħaddiema tal-pjattaformi diġitali fl-iżgurar tal-kontinwità tan-negozju għal eluf ta' intrapriżi żgħar u ta' daqs medju (SMEs) madwar l-UE billi pprovdiet interfaċċja tant meħtieġa bejn setturi ewlenin bħall-industriji tal-ikel u tat-trasport u l-konsumaturi, u l-mudell tal-pjattaforma ppermetta li xi ħaddiema tal-pjattaformi jkompli jkollhom introjtu; billi aktar minn 60 % tar-residenti tal-UE jgħidu li, anke wara l-kriżi tal-COVID-19, huma ma għandhomx l-intenzjoni li jieqfu jużaw is-servizzi online, inkluż, pereżempju, il-possibbiltà li jordnaw ikliet online (24); billi l-ħaddiema f'arranġamenti mhux standard huma f'riskju ogħla għas-saħħa mill-ħaddiema f'dawk standard (25) u l-ħaddiema tal-pjattaformi b'mod partikolari spiss huma esposti għal riskji għas-saħħa u s-sikurezza minħabba l-karatteristiċi tax-xogħol li jwettqu, pereżempju ċ-ċiklisti, li huma utenti vulnerabbli tat-triq u li spiss jaħdmu f'kundizzjonijiet tat-temp mhux favorevoli u diffiċli, u taħt pressjoni ta' veloċità u effiċjenza; billi x-xogħol fuq pjattaforma ma għandux iwassal għal prekarjetà, insigurtà jew riskji għas-saħħa u s-sikurezza; billi l-ħaddiema tal-pjattaformi li sofrew telf ta' introjtu minħabba l-pandemija spiss ma kinux eliġibbli għall-miżuri ta' appoġġ għall-introjtu, li jissottolinja n-nuqqas tagħhom ta' aċċess għal protezzjoni soċjali; billi l-ħaddiema tal-pjattaformi fuq il-post għandhom riskju akbar li jiġu infettati bil-COVID-19;

J. billi, jekk ma jiġux indirizzati kif xieraq, ir-riskji msemmija hawn fuq jistgħu jipperikolaw il-mudell Ewropew kollu tal-ekonomija soċjali tas-suq u l-għanijiet tal-Pilastru Ewropew tad-Drittijiet Soċjali; billi l-progress teknoloġiku jista' jipprovdi wkoll is-soluzzjonijiet għall-adattament tal-mudell soċjali Ewropew għar-realtajiet tas-seklu 21;

K. billi l-pjattaformi diġitali tax-xogħol iġġeneraw dħul globali ta' mill-inqas USD 52 biljun fl-2019; billi madwar 70 % tad-dħul iġġenerat kien ikkonċentrat f'żewġ pajjiżi biss, fl-Istati Uniti (49 %) u fiċ-Ċina (22 %), filwaqt li s-sehem kien ħafna aktar baxx fl-Ewropa (11 %) u f'reġjuni oħra (18 %) (26);

L. billi x-xogħol fuq pjattaforma diġitali jkopri realtajiet differenti u huwa kkaratterizzat minn livell għoli ta' eteroġeneità fl-attivitajiet imwettqa; billi hemm kategoriji differenti ta' xogħol fuq pjattaforma diġitali bħax-xogħol online jew fuq il-post, li jirrikjedu livell għoli jew baxx ta' ħiliet, imħallsa għal kull kompitu jew għal kull siegħa, imwettqa bħala impjieg sekondarju jew primarju, u li l-profili tal-ħaddiema tal-pjattaformi u t-tipi ta' pjattaformi jvarjaw ħafna; billi, skont il-Eurofound (27), fl-2017 ix-xogħol fuq il-post fis-servizzi professjonali, is-servizzi ta' konsenja u t-trasport tal-passiġġieri u s-servizzi domestiċi rrappreżentaw l-aktar karatteristiċi prevalenti tax-xogħol fuq pjattaforma diġitali fi Stati Membri magħżula;

M. billi l-biċċa l-kbira tal-ħaddiema tal-pjattaformi diġitali għandhom impjieg ieħor jew sors ieħor ta' dħul; billi l-ħaddiema tal-pjattaformi għandhom it-tendenza li jkunu mħallsa pagi baxxi, iżda fi ftit każi jkollhom introjtu relattivament tajjeb; billi l-ħaddiema fl-ekonomija tal-pjattaforma għandhom it-tendenza li jkunu iżgħar u b'edukazzjoni ogħla mill-popolazzjoni usa' (28);

N. billi l-ħaddiema tal-pjattaformi ġeneralment jiġu kklassifikati bħala persuni li jaħdmu għal rashom formalment, irrispettivament mis-sitwazzjoni attwali tal-impjieg tagħhom u filwaqt li spiss ma jkollhomx il-livelli ta' indipendenza professjonali karatteristiċi ta' dawk li jaħdmu għal rashom; billi għalhekk ħafna ħaddiema tal-pjattaformi ma jibbenefikawx mill-protezzjoni soċjali ekwivalenti, id-drittijiet tax-xogħol, jew mid-dispożizzjonijiet tas-saħħa u tas-sikurezza offruti minn kuntratt ta' impjieg jew relazzjoni ta' impjieg fl-Istati Membri rispettivi tagħhom; billi l-pjattaformi tax-xogħol diġitali f'każijiet bħal dawn ma jħallsux il-kontribuzzjonijiet tas-sigurtà soċjali; billi proporzjon żgħir ta' ħaddiema tal-pjattaformi diġitali għandhom l-istatus ta' ħaddiem jew ta' ħaddiem ta' aġenzija; billi għadd kbir ta' sentenzi tal-qorti u deċiżjonijiet amministrattivi, inkluż fil-qrati nazzjonali tal-ogħla istanza u l-Qorti tal-Ġustizzja tal-Unjoni Ewropea (QtĠ-UE), rigward xogħol fuq pjattaforma fuq il-post, b'mod partikolari fis-setturi tat-trasport u tal-konsenja tal-ikel f'għadd ta' Stati Membri, ikkonfermaw l-eżistenza ta' relazzjoni ta' impjieg bejn il-pjattaformi u l-ħaddiema tal-pjattaformi, abbażi tal-attivitajiet tagħhom u r-rabta mal-pjattaforma tagħhom, bi drittijiet u intitolamenti konsegwenti; billi l-ħaddiema għandu jkollhom mezzi sempliċi biex jiċċaraw u jikkonfermaw l-istatus tal-impjieg tagħhom u m'għandhomx ikunu obbligati li jieħdu d-drittijiet tagħhom permezz ta' proċedimenti tal-qorti;

O. billi l-klassifikazzjoni żbaljata ta' xi ħaddiema tal-pjattaformi bħala persuni li jaħdmu għal rashom li tidher fix-xogħol tal-pjattaformi toħloq inċertezza u ċċaħħad lill-ħaddiema mill-aċċess tagħhom għad-drittijiet tax-xogħol, il-protezzjoni soċjali, l-intitolamenti u l-applikazzjoni tar-regoli rilevanti; billi dejjem aktar setturi, bħat-twassil, it-trasport, ir-riżorsi umani, is-saħħa, il-kura tat-tfal, is-servizzi personali u domestiċi u t-turiżmu, x'aktarx li jiġu affettwati minn xogħol fuq pjattaforma diġitali jew xejriet simili ta' impjieg u d-diġitalizzazzjoni fil-futur; billi l-iżvilupp tat-teknoloġiji diġitali f'ħafna setturi, u speċjalment il-kummerċ u s-servizzi bbażati fuq l-internet, iġib miegħu opportunitajiet u riskji għall-kumpaniji u għall-ħaddiema;

P. billi forom ġodda ta' xogħol għandhom jibqgħu sostenibbli u ġusti, u x-xogħol fuq pjattaforma diġitali għandu jkun iggwidat mill-valuri tal-Unjoni, mill-etika u minn approċċ iċċentrat fuq il-bniedem fejn it-teknoloġija diġitali tibqa' għodda; billi, f'dan ir-rigward, l-għoti ta' ħiliet diġitali lil kull ċittadin Ewropew huwa ta' importanza kbira fil-kuntest tat-tranżizzjoni diġitali;

Q. billi grad għoli ta' flessibbiltà huwa apprezzat bħala wieħed mill-akbar vantaġġi tax-xogħol fuq pjattaforma diġitali;

R. billi l-Istati Membri żviluppaw approċċi differenti, li jwasslu għal regoli u inizjattivi frammentati b'effetti negattivi għall-ħaddiema, il-kumpaniji, inklużi l-pjattaformi, u l-konsumaturi li jirriżultaw mill-inċertezza li tirriżulta; billi hemm bżonn ta' inizjattiva leġiżlattiva fil-livell Ewropew biex tingħeleb l-inċertezza legali, jiġu żgurati u jittejbu d-drittijiet u l-kundizzjonijiet tax-xogħol tal-ħaddiema tal-pjattaformi u l-aċċess tagħhom għal protezzjoni soċjali, jiġi promoss il-potenzjal tal-innovazzjoni tal-mudelli sostenibbli ta' xogħol fuq pjattaforma diġitali, u biex jiġu żgurati kundizzjonijiet ekwi mal-atturi ekonomiċi “tradizzjonali”; billi l-biċċa l-kbira tal-pjattaformi huma attivi fi Stati Membri differenti tal-UE u spiss mhumiex ibbażati fil-pajjiż fejn iseħħu l-attivitajiet imwettqa mill-ħaddiema tagħhom;

S. billi ma teżisti l-ebda definizzjoni ta' “ħaddiem” fil-livell Ewropew, filwaqt li l-ġurisprudenza tal-QtĠ-UE stabbiliet kriterji għad-determinazzjoni tal-istatus ta' ħaddiem u ta' persuna li taħdem għal rasha; billi l-karatteristiċi tal-impjieg li jippermettu r-rikonoxximent bħala relazzjoni ta' impjieg jew kuntratt ta' impjieg ivarjaw bejn l-Istati Membri u huma kwistjoni ta' kompetenza nazzjonali; billi kellu jinħoloq, “tielet status” speċjali għall-ħaddiema tal-pjattaformi jkompli jfixkel il-kompetizzjoni bejn il-pjattaformi diġitali tax-xogħol u l-kumpaniji fl-ekonomija tradizzjonali, speċjalment l-SMEs, u ma jkunx kompatibbli mal-klassifikazzjonijiet nazzjonali tal-ħaddiema u tal-persuni li jaħdmu għal rashom b'mod ġenwin fl-Istati Membri, b'konsegwenzi legali, amministrattivi u ġuridiċi imprevedibbli, kif ukoll jinvolvi r-riskju ta' segmentazzjoni tas-suq tax-xogħol; billi l-ħaddiema tal-pjattaformi għandhom jew jiġu kklassifikati bħala ħaddiema jew bħala persuni li ġenwinament jaħdmu għal rashom skont is-sitwazzjoni reali tagħhom u għandhom igawdu d-drittijiet u l-kundizzjonijiet rispettivi tagħhom; billi preżunzjoni konfutabbli ta' relazzjoni ta' impjieg tiffaċilita l-klassifikazzjoni korretta tal-ħaddiema tal-pjattaformi flimkien mat-treġġigħ lura tal-oneru tal-provi, li jfisser li fejn il-ħaddiema jikkontestaw il-klassifikazzjoni tal-istatus tal-impjieg tagħhom fi proċedimenti legali jew amministrattivi, hija l-parti li tiġi ddikjarata li hija l-impjegatur li tipprova li ma hemm l-ebda relazzjoni ta' impjieg skont id-definizzjonijiet nazzjonali kif stabbiliti fil-leġiżlazzjoni jew fil-ftehimiet kollettivi tal-Istat Membru rispettiv; billi l-preżunzjoni konfutabbli ta' relazzjoni ta' impjieg ma tridx twassal għal klassifikazzjoni awtomatika tal-ħaddiema kollha tal-pjattaformi bħala ħaddiema;

T. billi għandha tiġi żgurata l-applikazzjoni tad-dispożizzjonijiet eżistenti, b'mod partikolari d-Direttiva dwar kundizzjonijiet tax-xogħol trasparenti u prevedibbli u r-Regolament dwar il-promozzjoni tal-korrettezza u tat-trasparenza għall-utenti kummerċjali tas-servizzi tal-intermedjazzjoni online;

U. billi l-SMEs huma s-sinsla tal-ekonomija tal-Ewropa, u jirrappreżentaw 99 % tan-negozji kollha fl-UE;

V. billi x-xogħol fuq pjattaforma diġitali jirriproduċi l-inugwaljanzi bejn il-ġeneri mis-suq tax-xogħol ġenerali, bħad-differenza bejn il-ġeneri fil-pagi u s-segregazzjoni bejn il-ġeneri fl-impjiegi jew fis-setturi (29); billi x-xogħol fuq pjattaforma diġitali jista' jkun opportunità biex tiżdied il-parteċipazzjoni tan-nisa fil-forza tax-xogħol; billi, madankollu, ir-rappreżentanza tan-nisa u l-irġiel tvarja fost it-tipi differenti ta' servizzi u pjattaformi, fejn l-irġiel huma aktar rappreżentati f'xogħol fuq pjattaforma b'awtonomija akbar fix-xogħol u n-nisa għandhom probabbiltà akbar li jwettqu xogħol ta' pjattaforma aktar prekarju b'awtonomija tax-xogħol limitata; billi l-persuni b'responsabbiltajiet sinifikanti ta' indukrar u tal-familja huma għalhekk żvantaġġati u dan x'aktarx ikollu konsegwenzi negattivi, b'mod partikolari għan-nisa (30); billi l-ħaddiema tal-pjattaformi nisa, b'mod partikolari s-sewwieqa u dawk li jipprovdu servizzi ta' tindif u kura f'residenzi privati, huma esposti għar-riskju ta' fastidju sesswali u vjolenza sessista (31) u jaf joqogħdu lura milli jirrappurtaw dan minħabba nuqqas ta' għodod ta' rappurtar, in-nuqqas ta' kuntatt ma' maniġer uman jew il-biża' ta' klassifikazzjonijiet negattivi u telf ta' xogħol futur;

W. billi x-xogħol fuq pjattaforma diġitali ilu fenomenu li qed jikber minn mindu feġġ, iffaċilitat mill-iżvilupp ta' teknoloġiji diġitali f'dawn l-aħħar snin, li jipprovdi lill-ħaddiema, lill-klijenti u lin-negozji b'opportunitajiet u għażliet ġodda fir-rigward tal-post, il-ħin, il-flessibbiltà u l-frekwenza tar-relazzjonijiet tagħhom, inkluż ix-xogħol u l-forniment ta' servizzi; billi, skont ir-rapport globali tal-ILO, għall-maġġoranza tal-ħaddiema bbażati fuq il-post u terz tal-ħaddiema online, ix-xogħol fuq pjattaforma diġitali fuq pjattaformi diġitali huwa s-sors ewlieni ta' introjtu tagħhom, bi proporzjonijiet ogħla fil-pajjiżi li qed jiżviluppaw u għan-nisa (32); billi, madankollu, fl-UE għadu jirrappreżenta sehem żgħir mis-suq tax-xogħol ġenerali, bi stima ta' madwar 11 % tal-forza tax-xogħol tal-UE li pprovdiet servizzi permezz ta' pjattaformi ta' xogħol fuq il-post jew online mill-inqas darba u 1,4 % biss minnhom fl-2019 kienu jagħmlu dan bħala impjieg ewlieni (33); billi l-benefiċċji tad-diġitalizzazzjoni jridu jinqasmu b'mod wiesa' u ekwu bejn il-pjattaformi, il-ħaddiema, il-klijenti u s-soċjetà b'mod ġenerali; billi huma meħtieġa salvagwardji b'saħħithom sabiex jiġi żgurat li x-xogħol fuq pjattaforma diġitali jipprovdi kundizzjonijiet tax-xogħol deċenti u biex tiġi evitata s-segmentazzjoni tas-suq tax-xogħol;

X. billi l-pjattaformi li jaġixxu bħala impjegaturi jeħtiġilhom josservaw l-obbligi kollha tagħhom bħala impjegaturi u jirrispettaw ir-responsabbiltajiet settorjali tagħhom;

Y. billi l-pjattaformi diġitali tax-xogħol jużaw għodod bħal apps, algoritmi u IA bħala parti mill-mudell tan-negozju tagħhom sabiex ilaqqgħu l-provvista u d-domanda, u biex jiġġestixxu l-ħaddiema f'livelli differenti; billi l-ġestjoni algoritmika tippreżenta sfidi ġodda għall-futur tax-xogħol u tista' toħloq żbilanċi tal-poter u opaċità fit-teħid tad-deċiżjonijiet, kif ukoll kontroll u sorveljanza bl-użu tat-teknoloġija li jistgħu jaggravaw prattiki diskriminatorji u jinvolvu riskji għall-privatezza, is-saħħa u s-sikurezza tal-ħaddiema u d-dinjità tal-bniedem (34); billi l-ġestjoni algoritmika trid tkun kompletament trasparenti u taħt sorveljanza umana sabiex il-ħaddiema jkunu jistgħu jikkontestaw id-deċiżjonijiet permezz ta' proċeduri effettivi fejn meħtieġ u ma tridx tkun ibbażata fuq settijiet ta' data preġudikati relatati mal-ġeneru, l-isfond etniku jew l-orjentazzjoni sesswali, sabiex jiġi evitat kwalunkwe riskju ta' diskriminazzjoni fl-eżiti tagħha; billi gruppi aktar vulnerabbli bħan-nisa, il-minoranzi u l-persuni b'diżabilità għandhom riskju ogħla ta' preġudizzju fil-klassifikazzjoni (35);

Z. billi l-kwistjoni tax-xogħol mhux imħallas hija partikolarment sensittiva fl-ambjent tax-xogħol tal-pjattaformi;

AA. billi l-ħolqien ta' kooperattivi jista' jikkostitwixxi strument importanti ta' organizzazzjoni minn isfel għal fuq ta' xogħol ibbażat fuq pjattaforma diġitali u jista' jinkoraġġixxi l-kompetizzjoni bejn il-pjattaformi;

AB. billi hemm ħtieġa kbira għal soluzzjonijiet integrati tat-trasport ibbażati fuq firxa wiesgħa ta' servizzi, li jenfasizzaw is-sistema aktar milli l-komponenti tagħha, u billi l-pjattaformi jista' jkollhom rwol fl-iffaċilitar tal-mobbiltà bħala servizz (MaaS), il-loġistika bħala servizz (LaaS) u l-mobbiltà kollaborattiva; billi tali diġitalizzazzjoni tista' toħloq opportunitajiet kbar biex jinħoloq settur tat-trasport sostenibbli, innovattiv u multimodali, inkluż permezz tal-innovazzjoni tat-trasport pubbliku; billi qafas li jħares 'il quddiem għall-kumpaniji tal-pjattaformi jrid jindirizza wkoll it-tħassib ambjentali u tas-saħħa potenzjali u jimmassimizza l-effiċjenza tal-mobbiltà, u billi għalhekk għandha titwettaq valutazzjoni fil-fond tal-impatt ambjentali tal-pjattaformi fl-oqsma tat-trasport u t-turiżmu, peress li m'hemmx biżżejjed informazzjoni dwar l-impatti pożittivi u negattivi tagħhom;

AC. billi l-multiplikazzjoni tal-intermedjazzjoni diġitali u l-pjattaformi kollaborattivi qed tibdel radikalment it-trasport tal-passiġġieri u tal-merkanzija, b'mod partikolari permezz tal-forniment ta' servizzi ġodda għall-intrapriżi u l-individwi, l-iżvilupp ta' trasport multimodali, il-konnettività mtejba f'żoni iżolati, il-mobbiltà urbana mtejba jew saħansitra l-ottimizzazzjoni tal-ġestjoni tal-fluss;

AD. billi l-konnettività bla fili u fissa b'veloċità għolja hija essenzjali għall-iżvilupp ulterjuri tas-servizzi tat-trasport diġitalizzati; billi l-UE qed tistabbilixxi standards regolatorji għall-użu ta' servizzi u prodotti diġitali, kif għamlet bir-GDPR u l-istrateġija diġitali Ewropea, iżda għadha lura fil-ħolqien ta' kundizzjonijiet kompetittivi għal kumpaniji u pjattaformi diġitali ġodda biex jiżviluppaw u jikbru fl-UE;

Qafas legali Ewropew

1. Jinnota li l-qafas Ewropew attwali mhuwiex sodisfaċenti u jiddispjaċih għall-fatt li l-istrumenti legali tal-UE spiss ma jiġux applikati għal ħafna ħaddiema tal-pjattaformi minħabba l-klassifikazzjoni ħażina tagħhom u ma jindirizzawx b'mod suffiċjenti r-realtajiet ġodda tad-dinja tax-xogħol; jenfasizza l-ħtieġa li jittejbu l-kundizzjonijiet tax-xogħol tal-ħaddiema kollha tal-pjattaformi li jaħdmu permezz ta' pjattaformi diġitali tax-xogħol, inklużi dawk li ġenwinament jaħdmu għal rashom; huwa mħasseb li din il-frammentazzjoni tista' tqiegħed lil dawk il-ħaddiema tal-pjattaformi f'sitwazzjoni legalment prekarja, bir-riżultat li xi ħaddiema tal-pjattaformi jgawdu inqas drittijiet jew drittijiet aktar limitati minn dawk li għandhom jiġu ggarantiti lill-ħaddiema kollha; iqis li regolamentazzjoni inadegwata tista' twassal għal interpretazzjonijiet differenti, u b'hekk toħloq imprevedibbiltà u l-impatt negattiv konsegwenti kemm fuq in-negozji kif ukoll fuq il-ħaddiema;

2. Jinnota li t-tifsira tat-termini “ħaddiem” u “ħaddiem li jaħdem għal rasu” mhumiex definiti b'mod uniformi fl-Istati Membri kollha; jinnota wkoll li l-limitu bejn dawn iż-żewġ termini huwa xi drabi ambigwu għal forom ġodda ta' xogħol, u li xi ħaddiema jew ħaddiema li jaħdmu għal rashom huma għalhekk f'riskju li jiġu kklassifikati ħażin u li ma jgawdux id-drittijiet inerenti mal-istatus tagħhom; huwa tal-fehma, għaldaqstant, li l-ħaddiema fil-pjattaformi diġitali tax-xogħol għandu jkollhom l-istess drittijiet u l-istess aċċess għal protezzjoni soċjali fuq bażi ugwali mal-ħaddiema li mhumiex pjattaformi tal-istess kategorija, b'rispett sħiħ għad-diversità tal-mudelli nazzjonali tas-suq tax-xogħol, l-awtonomija tas-sħab soċjali u l-kompetenzi nazzjonali;

3. Jisħaq, barra minn hekk, li l-ħaddiema tal-pjattaformi, li jaħdmu fi Stati Membri differenti jew li jikkombinaw impjieg regolari ma' xogħol fuq pjattaforma diġitali fi Stati Membri differenti jistgħu jkunu soġġetti għal regolamenti kompletament differenti għall-istess xogħol;

4. Jemmen li din l-inċertezza legali trid tiġi indirizzata b'mod urġenti għall-benefiċċju tal-ħaddiema, il-kumpaniji, inklużi l-pjattaformi u l-konsumaturi; jemmen li kwalunkwe proposta trid tirrikonoxxi l-eteroġeneità tal-pjattaformi u tal-ħaddiema tal-pjattaformi, kif ukoll il-leġiżlazzjoni nazzjonali tax-xogħol, u s-sistemi tas-sigurtà soċjali u tas-saħħa differenti, il-ħtieġa għal mudelli ta' pjattaforma tax-xogħol diġitali sostenibbli u r-rispett għall-istatus tal-ħaddiema tal-pjattaformi li ġenwinament jaħdmu għal rashom; huwa tal-fehma li għandu jkun hemm qafas Ewropew, ibbażat fuq valutazzjoni tal-impatt komprensiva u konsultazzjoni mal-atturi rilevanti, li jissalvagwardja x-xogħol fuq pjattaforma diġitali li joffri kundizzjonijiet tax-xogħol deċenti, filwaqt li fl-istess ħin jindirizza forom prekarji ta' xogħol fuq pjattaforma diġitali u li jista' jiġi kkomplementat minn leġiżlazzjoni nazzjonali jew ftehimiet ta' negozjar kollettiv; jenfasizza li kwalunkwe inizjattiva leġiżlattiva tal-UE għandha tippromwovi l-innovazzjoni, il-ħolqien ta' mudelli ġodda ta' negozju, kooperattivi, negozji ġodda u SMEs, kif ukoll impjiegi deċenti; jenfasizza li l-opportunitajiet u l-arranġamenti tax-xogħol flessibbli pprovduti mill-pjattaformi diġitali tax-xogħol għandhom jibqgħu possibbli dment li ma jkunux ta' detriment għall-protezzjoni soċjali u għad-drittijiet tal-ħaddiema;

5. Jinnota li l-każijiet ta' klassifikazzjoni ħażina huma l-aktar prevalenti fi pjattaformi diġitali tax-xogħol li jorganizzaw b'mod qawwi, direttament jew permezz ta' algoritmu, il-kundizzjonijiet u r-remunerazzjoni tax-xogħol fuq pjattaforma diġitali; jistieden lill-Kummissjoni, bil-għan li tiffaċilita l-klassifikazzjoni korretta tal-ħaddiema tal-pjattaformi, tintroduċi fil-proposta li jmiss tagħha preżunzjoni konfutabbli ta' relazzjoni ta' impjieg għall-ħaddiema tal-pjattaformi, f'konformità mad-definizzjonijiet nazzjonali kif stabbiliti fil-leġiżlazzjoni rispettiva jew fil-ftehimiet kollettivi tal-Istati Membri, flimkien mat-treġġigħ lura tal-oneru tal-provi u possibbilment miżuri addizzjonali; jenfasizza, għalhekk, li kull meta l-ħaddiema tal-pjattaforma jikkontestaw il-klassifikazzjoni tal-istatus tal-impjieg tagħhom fi proċedimenti legali quddiem qorti jew korp amministrattiv skont il-leġiżlazzjoni u l-prattiki nazzjonali, huwa f'idejn il-parti li tiġi ddikjarata li hija l-impjegatur li tagħti prova li ma hemm l-ebda relazzjoni ta' impjieg; jisħaq li l-preżunzjoni konfutabbli ta' relazzjoni ta' impjieg m'għandhiex twassal għal klassifikazzjoni awtomatika tal-ħaddiema kollha tal-pjattaformi bħala ħaddiema; iqis li l-klassifikazzjoni tal-ħaddiema għandha tkun ibbażata fuq il-fatti relatati mal-prestazzjoni attwali tax-xogħol u l-kriterji, skont il-leġiżlazzjoni nazzjonali, u mhux fuq id-deskrizzjoni tal-partijiet tar-relazzjoni; jenfasizza li tali preżunzjoni konfutabbli tiżgura li l-ħaddiema li ġenwinament jaħdmu għal rashom ikunu jistgħu jibqgħu hekk u jkunu jistgħu jkomplu jkollhom aċċessa għax-xogħol permezz tal-pjattaformi; jistieden ukoll lill-Kummissjoni tiċċara li l-istabbiliment tal-hekk imsejjaħ 'tielet status' ġdid tal-UE bejn ħaddiem u persuna li taħdem għal rasha ma jistax jitqies, peress li ma jgħinx biex jissolvew il-problemi u hemm riskju ulterjuri li jkompli jċajpar kunċetti li diġà huma konfużi, u biex jiġi żgurat li l-ħaddiema tal-pjattaformi jew jiġu kklassifikati bħala ħaddiema jew bħala persuni li jaħdmu għal rashom, skont il-liġi nazzjonali;

6. Jenfasizza li l-leġiżlazzjoni fl-Istati Membri u fil-livell Ewropew għadha 'l bogħod milli tlaħħaq mal-veloċità li biha qed tevolvi t-trasformazzjoni diġitali, u dan iwassal għal nuqqas ta' regolamentazzjoni fir-rigward ta' metodi ġodda ta' impjieg, b'impatt dirett fuq id-drittijiet tal-ħaddiema u l-funzjonament tal-pjattaformi online;

7. Jisħaq li kwalunkwe regolament dwar il-pjattaformi online jrid jirrispetta l-prinċipju tas-sussidjarjetà u l-approċċi differenti tal-Istati Membri, minħabba d-differenzi eżistenti bejn il-pjattaformi, min-numru ta' ħaddiema sal-punt sa fejn dawn ikopru d-drittijiet tal-ħaddiema, u jrid jibqa' validu matul iż-żmien u għat-trasformazzjoni diġitali;

8. Jilqa' l-intenzjoni tal-Kummissjoni li tippreżenta proposta għal inizjattiva leġiżlattiva biex jittejbu l-kundizzjonijiet tax-xogħol tal-ħaddiema tal-pjattaformi sa tmiem l-2021, kif imħabbar fil-Pjan ta' Azzjoni tal-Pilastru Ewropew tad-Drittijiet Soċjali u preċeduta minn konsultazzjoni f'żewġ stadji tas-sħab soċjali; jistieden lill-Kummissjoni biex, jekk is-sħab soċjali ma jesprimux ix-xewqa li jinbeda l-proċess previst fl-Artikolu 155 tat-TFUE, u abbażi tal-konklużjonijiet tal-konsultazzjonijiet pubbliċi, tressaq proposta għal direttiva dwar il-ħaddiema tal-pjattaformi sabiex tiggarantixxi d-drittijiet għall-ħaddiema kollha tal-pjattaformi, u tindirizza l-ispeċifiċitajiet tal-ħidma fuq pjattaforma diġitali biex tiżgura kundizzjonijiet tax-xogħol ġusti u trasparenti, tiggarantixxi ambjent tax-xogħol b'saħħtu u sikur, tagħti aċċess għal protezzjoni soċjali adegwata u trasparenti, kif ukoll id-dritt tagħhom li jorganizzaw, li jistabbilixxu, jissieħbu b'mod ħieles u li jkunu rappreżentati, fost l-oħrajn minn sindakati, u jinnegozjaw ftehimiet kollettivi, ikollhom aċċess għat-taħriġ u l-ħiliet, kif ukoll tiġi żgurata l-protezzjoni tad-data tagħhom f'konformità mal-GDPR, kif ukoll ġestjoni algoritmika trasparenti, etika u nondiskriminatorja, filwaqt li jiġu żgurati wkoll kundizzjonijiet ekwi fl-Istati Membri kollha u jinħoloq ambjent tan-negozju prevedibbli u stabbli li jrawwem l-investiment u l-innovazzjoni;

9. Jistieden lill-Kummissjoni tirrikonoxxi l-istatus tal-pjattaformi tax-xogħol diġitali jew bħala impjegatur, jew bħala aġenzija tal-impjiegi (temporanja), jew bħala intermedjarju, marbut mas-settur tal-attività tagħhom, sabiex jiġi żgurat li l-obbligi kollha li status partikolari jinvolvi, fost l-oħrajn, il-kontribuzzjonijiet tas-sigurtà soċjali, ir-responsabbiltà għas-saħħa u s-sikurezza, ir-responsabbiltà għal pagamenti tat-taxxa fuq l-introjtu, id-diliġenza dovuta u r-responsabbiltà soċjali korporattiva jiġu ssodisfati u jkunu jistgħu jiġu ppreservati kundizzjonijiet ekwivalenti ta' kompetizzjoni ma' kumpaniji oħra attivi fis-settur;

10. Jenfasizza l-ħtieġa li jiġi miġġieled aħjar l-impjieg indipendenti fittizju permezz ta' direttiva, sabiex jiġu koperti l-ħaddiema tal-pjattaformi li qed jissodisfaw il-kundizzjonijiet karatteristiċi ta' relazzjoni ta' impjieg ibbażata fuq il-prestazzjoni reali tax-xogħol, u mhux fuq id-deskrizzjoni tal-partijiet tar-relazzjoni;

11. Jisħaq li l-impatt ewlieni tal-pjattaformi online mhuwiex limitat għall-benefiċċji offruti lill-konsumaturi, iżda minflok huwa impatt fuq skala wiesgħa li jaffettwa l-katina tal-provvista kollha, inklużi l-fornituri, il-manifatturi, id-distributuri u l-konsumaturi u jrid jiġi kkunsidrat kif xieraq meta tkun qed tiġi diskussa l-leġiżlazzjoni.

Kundizzjonijiet tax-xogħol ġusti u trasparenti

12. Jistieden lill-Kummissjoni biex, meta tesplora modi biex ittejjeb il-kundizzjonijiet tax-xogħol: — tiżgura li l-oqfsa ta' negozjar kollettiv jiffunzjonaw sew u b'mod effiċjenti, u — timplimenta aħjar il-projbizzjoni tal-klawżoli ta' esklussività, u tiżgura li l-ħaddiema kollha tal-pjattaformi jitħallew jaħdmu għal pjattaformi differenti (multi-apping) u ma jkunux soġġetti għal trattament negattiv talli jagħmlu dan skont id-Direttiva dwar kundizzjonijiet tax-xogħol trasparenti u prevedibbli; — tiżgura l-portabbiltà taċ-ċertifikazzjonijiet tal-kompetenzi u trawwem l-interoperabbiltà tal-klassifikazzjonijiet fost il-pjattaformi; — ittejjeb id-drittijiet f'każ ta' restrizzjoni, sospensjoni jew terminazzjoni mill-pjattaforma billi tiżgura li l-ħaddiema kollha tal-pjattaformi jkollhom id-dritt għal dikjarazzjoni motivata minn qabel, u, jekk dan jiġi kkontestat, dritt ta' risposta u għal soluzzjoni tat-tilwim effettiva u imparzjali li tipprovdi l-possibbiltà li terġa' tiġi stabbilita l-konformità jew li d-dikjarazzjoni tiġi ribattuta, inklużi wkoll ilmenti ta' grupp; — tindirizza n-nuqqas attwali ta' trasparenza, filwaqt li tirrispetta s-sigrieti kummerċjali bi qbil mad-Direttiva (UE) 2016/943 (36), b'mod partikolari l-Premessi 13 u 18, u l-Artikoli 3 5 tagħha, billi tiżgura l-għoti ta' informazzjoni essenzjali rigward il-kundizzjonijiet tax-xogħol, il-metodu tal-kalkolu tal-prezz jew tat-tariffa, u t-trasparenza fil-każ ta' bidla fit-termini, il-kundizzjonijiet u l-proċeduri għad-diżattivazzjoni temporanja jew permanenti, jekk ikun hemm, li għandha tkun preċeduta minn konsultazzjoni; jemmen li l-komunikazzjoni msemmija hawn fuq għandha ssir b'mod ċar, komprensiv u faċilment aċċessibbli, ipprovduta kemm lill-ħaddiema kif ukoll lir-rappreżentanti tagħhom, f'konformità mal-leġiżlazzjoni tal-UE u nazzjonali eżistenti dwar id-drittijiet tal-ħaddiema; — fejn tintuża l-IA, jiġi żgurat li l-pjattaformi jkunu trasparenti dwar il-mod kif tintuża l-IA u l-parametri algoritmiċi li jinfluwenzaw il-kundizzjonijiet tax-xogħol, b'mod partikolari fir-rigward tad-distribuzzjoni tal-kompiti, il-klassifikazzjonijiet u l-interazzjonijiet, u l-għoti ta' informazzjoni intelliġibbli u aġġornata dwar il-funzjonament tal-algoritmu fid-dawl tal-mod kif jiġu assenjati l-kompiti, jingħataw il-klassifikazzjonijiet, il-proċedura ta' diżattivazzjoni u l-ipprezzar; jieħu nota tal-fatt li l-algoritmi dejjem irid ikollhom sorveljanza umana u li d-deċiżjonijiet tagħhom iridu jkunu responsabbli, kontestabbli u, fejn rilevanti, riversibbli; — tiġi eżaminata l-possibbiltà li jinħolqu karatteristiċi fil-pjattaforma, fakultattivi u faċilment aċċessibbli li jippermettu lill-ħaddiema jidentifikaw lil xulxin privatament u b'mod sigur u jikkomunikaw bejniethom jekk ikunu interessati li jagħmlu dan;

13. Jistieden lill-Kummissjoni teżamina sa fejn ir-regoli eżistenti tal-UE huma applikabbli għas-suq tax-xogħol fuq pjattaformi diġitali u tiżgura implimentazzjoni u infurzar adegwati; jistieden lill-Istati Membri biex, f'kollaborazzjoni mas-sħab soċjali u partijiet interessati rilevanti oħra, jevalwaw, b'mod proattiv u abbażi tal-loġika ta' antiċipazzjoni, il-ħtieġa li tiġi modernizzata l-leġiżlazzjoni eżistenti, inklużi s-sistemi ta' sigurtà soċjali, biex jibqgħu aġġornati mal-iżviluppi teknoloġiċi filwaqt li jiżguraw il-protezzjoni tal-ħaddiema; jistieden lill-Kummissjoni u lill-Istati Membri jikkoordinaw is-sistemi tas-sigurtà soċjali bil-għan li jiżguraw l-esportabbiltà tal-benefiċċji u l-aggregazzjoni tal-perjodi skont il-leġiżlazzjoni nazzjonali u tal-Unjoni;

Ambjent tax-xogħol tajjeb għas-saħħa u sikur

14. Jisħaq li xi ħaddiema tal-pjattaformi jistgħu jkunu soġġetti għal riskji akbar għas-saħħa u s-sikurezza kemm għal xogħol fuq pjattaforma fuq il-post (bħal inċidenti fit-toroq jew korriment fiżiku kkawżat minn makkinarju jew sustanzi kimiċi) kif ukoll għal xogħol fuq pjattaforma online (pereżempju xogħol relatat mal-ergonomija tal-postijiet tax-xogħol fuq kompjuter), li mhumiex limitati għas-saħħa fiżika iżda jistgħu jaffettwaw ukoll is-saħħa psikosoċjali b'sigħat tax-xogħol imprevedibbli, l-intensità tax-xogħol, l-ambjenti kompetittivi (sistemi ta' klassifikazzjoni, inċentivi tax-xogħol permezz ta' bonusijiet), tagħbija eċċessiva ta' informazzjoni u l-iżolament bħala fatturi ta' riskju emerġenti; jissottolinja li l-proposta tal-Kummissjoni trid tindirizza s-saħħa u s-sikurezza fuq il-post tax-xogħol tal-ħaddiema tal-pjattaformi f'konformità mal-qafas legali Ewropew dwar is-saħħa u s-sikurezza u tippermettilhom jeżerċitaw id-drittijiet tagħhom, inkluż id-dritt ta' skonnessjoni, f'konformità mal-implimentazzjoni tal-Ftehim Qafas tal-Imsieħba Soċjali Ewropej dwar id-Diġitalizzazzjoni mingħajr ma jiġu żvantaġġati talli jagħmlu dan; jenfasizza li l-ħaddiema tal-pjattaformi kollha fuq il-post jeħtieġ li jkunu mgħammra b'tagħmir protettiv personali adegwat u li dawk attivi fit-trasport u l-konsenja jeħtieġ li jkollhom assigurazzjoni garantita kontra l-inċidenti; jissottolinja li l-pjattaformi tax-xogħol diġitali jeħtieġ li jistabbilixxu salvagwardji biex jipproteġu lill-ħaddiema tal-pjattaformi mill-vjolenza u l-fastidju, inkluża vjolenza bbażata fuq il-ġeneru, fuq il-post tax-xogħol u jistabbilixxu mekkaniżmi effikaċi ta' rappurtar;

15. Iqis li l-ħaddiema tal-pjattaformi kollha għandhom ikunu intitolati jirċievu kumpens f'każ ta' inċidenti fuq il-post tax-xogħol u mard okkupazzjonali, u jingħataw protezzjoni soċjali, inkluż kopertura tal-assigurazzjoni kontra l-mard u l-invalidità; jilqa', f'dan ir-rigward, l-inizjattivi ta' xi pjattaformi tax-xogħol diġitali li jipprovdu, bħala l-ewwel pass, assigurazzjoni kif ukoll miżuri tas-saħħa u s-sikurezza okkupazzjonali sakemm jiġi stabbilit qafas leġiżlattiv u jenfasizza r-rwol importanti li l-ftehimiet kollettivi jista' jkollhom f'dan il-kuntest;

Protezzjoni soċjali adegwata u trasparenti

16. Jemmen bis-sħiħ li l-kopertura, l-adegwatezza u t-trasparenza formali u effikaċi tas-sistemi ta' protezzjoni soċjali għandhom japplikaw għall-ħaddiema kollha inklużi dawk li jaħdmu għal rashom; jistieden lill-Istati Membri jimplimentaw bis-sħiħ u immedjatament ir-Rakkomandazzjoni tal-Kunsill tat-8 ta' Novembru 2019 dwar l-aċċess għall-protezzjoni soċjali għal ħaddiema u ħaddiema li jaħdmu għal rashom, u jieħdu l-miżuri sabiex jiżguraw il-protezzjoni soċjali tal-ħaddiema tal-pjattaformi; jistieden lill-Kummissjoni tiskrutinizza l-progress tal-Istati Membri f'dan ir-rigward fil-qafas tar-rakkomandazzjonijiet speċifiċi għall-pajjiż tas-Semestru Ewropew;

17. Ifakkar li l-protezzjoni soċjali hija xibka ta' sikurezza bbażata fuq is-solidarjetà li hija ta' benefiċċju mhux biss għall-individwu iżda wkoll għas-soċjetà kollha kemm hi; jenfasizza li l-ħaddiema tal-pjattaformi jiffaċċjaw sfidi uniċi biex jissodisfaw ir-rekwiżiti ta' eliġibbiltà u biex jikkwalifikaw għall-benefiċċji tas-sigurtà soċjali, li min-naħa tagħhom iħallu impatt fuq il-prospettivi futuri tagħhom l-vijabbiltà finanzjarja u s-solidarjetà tas-sistemi tas-sigurtà soċjali; iqis li l-ħaddiema tal-pjattaformi għandu jkollhom aċċess għall-fergħat kollha tas-sigurtà soċjali skont l-istatus tagħhom; ifakkar b'mod partikolari fl-importanza li l-Istati Membri jiżguraw, u fejn meħtieġ jestendu, l-aċċess għall-protezzjoni soċjali għall-ħaddiema tal-pjattaformi li jaħdmu għal rashom inkluż għal persuni li jgħaddu minn status għal ieħor jew li għandhom iż-żewġ status sabiex jiggarantixxu l-portabbiltà tad-drittijiet u l-intitolamenti soċjali akkumulati u għal skemi li jkopru l-maternità u l-benefiċċji ekwivalenti tal-ġenituri, u l-qgħad, l-inċidenti, il-kura fit-tul, l-invalidità, il-mard, il-kura tas-saħħa u l-benefiċċji tax-xjuħija;

Rappreżentanza u drittijiet ta' negozjar kollettiv

18. Ifakkar li l-libertà ta' assoċjazzjoni u d-dritt ta' negozjar kollettiv huma drittijiet fundamentali għall-ħaddiema kollha, u jemmen li direttiva dwar il-ħaddiema tal-pjattaformi għandha tiżgura li dawn id-drittijiet ikunu effettivi, applikati bis-sħiħ u infurzati; huwa mħasseb bl-okkorrenza ta' relazzjonijiet żbilanċjati u asimetriċi bejn il-pjattaformi tax-xogħol diġitali u l-ħaddiema, li spiss ma jkollhomx is-setgħa ta' negozjar individwali biex jinnegozjaw termini u kundizzjonijiet ġusti; jinnota, barra minn hekk, li hemm ukoll kwistjonijiet prattiċi bħan-nuqqas ta' mezzi komuni ta' komunikazzjoni u opportunitajiet biex jiltaqgħu online jew personalment, li jistgħu jipprevjenu r-rappreżentanza kollettiva fil-prattika; jinnota wkoll il-potenzjal għal approċċi innovattivi biex jinfetħu toroq ġodda għad-djalogu u l-organizzazzjoni soċjali permezz ta' soluzzjonijiet diġitali; jistieden lill-Kummissjoni tindirizza dawn l-impedimenti fil-proposta tagħha; jenfasizza l-ħtieġa li l-ħaddiema tal-pjattaformi u l-pjattaformi diġitali jkunu organizzati u rappreżentati b'mod xieraq sabiex jiġi ffaċilitat id-djalogu soċjali u n-negozjar kollettiv;

19. Jissottolinja li l-forom ġuridiċi kooperattivi jistgħu jkunu għodod importanti għall-organizzazzjoni minn isfel għal fuq tax-xogħol tal-pjattaformi, li jista' jkollha wkoll impatt pożittiv fuq id-demokrazija interna u t-tisħiħ tal-pożizzjoni tal-ħaddiema;

20. Jiddispjaċih dwar id-diffikultajiet legali fir-rappreżentanza kollettiva li jiffaċċjaw il-ħaddiema tal-pjattaformi, u huwa konxju li dawk li jaħdmu għal rashom waħedhom huma ġeneralment meqjusa bħala “impriżi”, u bħala tali huma soġġetti għall-projbizzjoni ta' ftehimiet li jirrestrinġu l-kompetizzjoni; jirrikonoxxi f'dan ir-rigward il-valutazzjoni tal-impatt tal-bidu ppubblikata mill-Kummissjoni ( 37 ) , u jitlob li l-inizjattiva ppjanata tindirizza dan l-ostaklu minbarra l-inizjattiva leġiżlattiva biex jittejbu l-kundizzjonijiet tax-xogħol tal-ħaddiema tal-pjattaformi filwaqt li jiġu rispettati s-sistemi eżistenti ta' negozjar kollettiv; jinsab konvint li d-dritt tal-kompetizzjoni tal-UE ma jridx ifixkel it-titjib tal-kundizzjonijiet tax-xogħol (inkluż l-istabbiliment tar-remunerazzjoni) u l-protezzjoni soċjali tal-ħaddiema tal-pjattaformi li jaħdmu għal rashom waħedhom permezz tan-negozjar kollettiv, u jħeġġeġ lill-Kummissjoni tiċċara li l-ftehimiet kollettivi jaqgħu barra mill-kamp ta' applikazzjoni tad-dritt tal-kompetizzjoni sabiex jiġi żgurat li dawn ikunu jistgħu jagħmlu parti minn unjoni u jinnegozjaw b'mod kollettiv, u biex tiggarantixxi bilanċ aħjar fis-setgħa tan-negozjar u suq intern aktar ġust;

Taħriġ u ħiliet

21. Jenfasizza l-importanza tat-taħriġ, u b'mod partikolari l-ħtieġa li jingħata taħriġ lill-ħaddiema tal-pjattaformi permezz ta' pjattaformi diġitali tax-xogħol dwar l-użu tas-sit web tagħhom jew l-applikazzjoni, il-kompiti mwettqa u s-saħħa u s-sikurezza okkupazzjonali; Jenfasizza wkoll li l-ħaddiema tal-pjattaformi, b'mod partikolari dawk li huma inqas kwalifikati, għandhom jingħataw aċċess mill-pjattaformi għal taħriġ ulterjuri li jippermetti t-taħriġ u t-taħriġ mill-ġdid tal-ħiliet biex itejbu l-impjegabbiltà u l-perkorsi tal-karriera tagħhom; jitlob li jiġu ffaċilitati r-rikonoxximent, il-validazzjoni u l-portabbiltà tal-kisbiet fil-qasam tat-tagħlim mhux formali u informali, iżda wkoll fir-rikonoxximent tal-ħiliet miksuba waqt ix-xogħol fuq il-pjattaformi; jemmen f'dan ir-rigward li għandu jinħareġ “ċertifikat ta' esperjenza” għall-ħaddiema tal-pjattaformi li jkunu pparteċipaw f'tali taħriġ, li jista' jittella' fuq il-kontijiet ta' tagħlim individwali; f'dan ir-rigward, jistieden lill-Kummissjoni tindirizza l-edukazzjoni u t-taħriġ tal-ħaddiema tal-pjattaformi fil-proposti li ġejjin dwar approċċ Ewropew għall-mikrokredenzjali u l-Kontijiet Individwali tal-Apprendiment; jenfasizza xi sħubijiet strateġiċi stabbiliti mill-pjattaformi biex jiżguraw l-aċċess għat-taħriġ għall-ħaddiema tal-pjattaformi (bħal korsijiet tal-lingwa, ikkowċjar personalizzat u ikkowċjar bil-vidjo) biex ikunu jistgħu jieħdu l-passi li jmiss fil-karrieri tagħhom; jemmen li l-aħjar prattiki bħal dawn għandhom jiġu integrati fil-pjattaformi kollha fis-setturi kollha;

22. Jenfasizza li l-kompetenzi diġitali huma tal-ogħla importanza; jemmen li l-investiment fl-edukazzjoni vokazzjonali u t-tagħlim tul il-ħajja huwa meħtieġ sabiex jiġi żgurat li l-ħaddiema jkunu mgħammra bil-ħiliet meħtieġa għall-era diġitali; jistieden lill-Istati Membri jadattaw is-sistemi tal-edukazzjoni u t-taħriġ tagħhom għas-suq tax-xogħol diġitali, bil-għan li jippromwovu l-litteriżmu u l-ħiliet diġitali, kif ukoll irawmu l-intraprenditorija; jenfasizza li l-ekonomija tal-pjattaformi tax-xogħol s'issa żviluppat prinċipalment f'żoni urbani; jistieden lill-Kummissjoni u lill-Istati Membri jieħdu azzjoni biex jiġġieldu kontra d-distakk diġitali u jiżguraw aċċess għas-servizzi diġitali għal kulħadd; jenfasizza, f'dan il-kuntest, l-importanza tal-użu tal-broadband 5G f'żoni rurali;

23. Jenfasizza l-ħtieġa li jiġi żgurat l-istess aċċess għat-tagħlim tul il-ħajja għall-ħaddiema tal-pjattaformi bħal dawk li jgwadu l-ħaddiema fl-ekonomija tradizzjonali, f'konformità mal-liġi u l-prattika nazzjonali, filwaqt li titħeġġeġ l-innovazzjoni, jiġi promoss it-tkabbir kompetittiv u inklużiv, u jiġu ggarantiti kundizzjonijiet ekwi għan-negozji;

Algoritmi u ġestjoni tad-data

24. Iqis li l-użu tal-algoritmi fix-xogħol għandu jkun trasparenti, nondiskriminatorju, affidabbli u etiku għall-ħaddiema; jissottolinja li t-trasparenza algoritmika u n-nondiskriminazzjoni għandhom japplikaw għall-assenjazzjoni u d-distribuzzjoni tal-kompiti, l-iffissar tal-prezzijiet, ir-reklamar, il-klassifikazzjonijiet u l-interazzjonijiet; barra minn hekk, jirrimarka li l-funzjonijiet ta' ġestjoni algoritmika, b'mod partikolari l-assenjazzjoni tal-kompiti, il-klassifikazzjonijiet, il-proċeduri ta' diżattivazzjoni u l-ipprezzar, u kwalunkwe bidla fihom, għandhom jiġu spjegati b'mod li jinftiehem u jiġu kkomunikati b'mod ċar u aġġornat u għandhom ikunu parti mid-djalogu soċjali, filwaqt li jiġu rrispettati s-sigrieti kummerċjali skont id-Direttiva (UE) 2016/943, b'mod partikolari l-Premessi 13 u 18, u l-Artikoli 3 u 5 tagħha; jenfasizza li d-deċiżjonijiet algoritmiċi kollha jridu jkunu etiċi, responsabbli, kontestabbli u, fejn rilevanti, riversibbli u jenfasizza l-importanza ta' kontrolli regolari mill-awtoritajiet rilevanti f'dan ir-rigward f'konformità mad-dritt nazzjonali biex jiġi evitat output żbaljat tal-IA; itenni li kwalunkwe deċiżjoni algoritmika trid tikkonforma mad-dritt li ma tkunx soġġetta għal deċiżjoni bbażata biss fuq ipproċessar awtomatizzat, kif stabbilit fl-Artikolu 22(1) tal-GDPR, li jfisser li jrid ikun hemm sorveljanza umana; jenfasizza li l-inċentivar ta' prattiki, bħal bonusijiet eċċezzjonali, jew prattiki punittivi, bħal klassifikazzjonijiet li jkollhom impatt fuq il-ħin tax-xogħol u li jwasslu għall-assenjazzjoni ta' inqas xogħol, m'għandhomx iwasslu għal imġiba riskjuża jew riskji għas-saħħa u s-sikurezza, inkluża s-saħħa mentali; huwa konvint li algoritmi nondiskriminatorji huma dawk li jipprevjenu diskriminazzjoni skont il-ġeneru, ir-razza u preġudizzji soċjali oħra fl-għażla u t-trattament ta' gruppi differenti u ma jsaħħux l-inugwaljanzi u l-isterjotipi;

25. Jistieden lill-Kummissjoni u lill-Istati Membri jiżguraw protezzjoni xierqa tad-drittijiet u l-benesseri tal-ħaddiema tal-pjattaformi, bħan-nondiskriminazzjoni, il-privatezza, l-awtonomija u d-dinjità tal-bniedem fl-użu tal-intelliġenza artifiċjali u l-ġestjoni algoritmika, inklużi għodod ta' tbassir u ta' mmarkar biex jipprevedu l-imġiba, il-monitoraġġ f'ħin reali tal-progress, is-softwer għall-intraċċar tal-prestazzjoni u tal-ħin, in-nudges tal-imġiba awtomatizzati u l-prattiki ta' sorveljanza mhux xierqa; jenfasizza li l-ħaddiema għandhom dejjem jiġu infurmati u kkonsultati qabel l-użu ta' tali apparat u prattiki; jemmen li għandu jitħeġġeġ it-taħriġ tal-iżviluppaturi tal-algoritmi fi kwistjonijiet etiċi, ta' trasparenza u antidiskriminatorji;

26. Jinsab imħasseb dwar ir-rispett dgħajjef tad-drittijiet tal-proprjetà intellettwali għal xogħlijiet kreattivi ta' ħaddiema tal-pjattaformi li jaħdmu għal rashom u jistieden lill-Kummissjoni u lill-Istati Membri jindirizzaw din il-problema u jiżguraw infurzar xieraq tal-leġiżlazzjoni applikabbli;

27. Jemmen li l-ħaddiema għandhom jiġu infurmati dwar ir-reċensjonijiet tal-klijenti; jenfasizza li l-ħaddiema għandu jkollhom id-dritt li jikkontestaw in-nuqqas ta' ħlas u li dik il-kontestazzjoni tiġi riveduta minn impjegat tal-pjattaforma;

28. Jistieden lill-Kummissjoni u lill-Istati Membri jiżguraw li l-ħin ta' stennija u d-disponibbiltà fuq il-pjattaforma huma meqjusa bħala ħin tax-xogħol għall-ħaddiema tal-pjattaformi f'relazzjoni ta' impjieg;

29. Ifakkar li l-pjattaformi online kollha jridu jiżguraw konformità sħiħa mal-leġiżlazzjoni tal-UE, inkluża l-liġi dwar in-nondiskriminazzjoni u l-protezzjoni tad-data; jenfasizza li l-ħaddiema tal-pjattaforma, u bil-qbil tagħhom, ir-rappreżentanti tagħhom, għandu jkollhom aċċess sħiħ għad-data kollha li tikkonċerna l-attivitajiet tagħhom stess, jifhmu kif tiġi pproċessata l-informazzjoni personali tagħhom, jiġu infurmati dwar kwalunkwe klassifikazzjoni jew evalwazzjoni tal-ħaddiem mill-pjattaforma li jista' jkollha impatt fuq it-termini tal-impjieg jew il-kundizzjonijiet tax-xogħol tagħhom u jkollhom id-dritt li jesportaw il-klassifikazzjonijiet tagħhom; jistieden lill-Kummissjoni u lill-Istati Membri jiżguraw li l-ħaddiema tal-pjattaformi jkollhom id-dritt effettiv għall-portabbiltà tad-data kif stabbilit fl-Artikoli 20 u 88 tal-GDPR; jemmen li għandha tiġi esplorata l-possibbiltà ta' ċertifikat tal-ħiliet, tal-feedback tal-klijenti u tal-klassifikazzjonijiet tar-reputazzjoni li jkun portabbli u rikonoxxut bejn pjattaformi simili;

30. Jinnota li n-natura tax-xogħol tal-pjattaformi u n-nuqqas ta' post tax-xogħol definit jistgħu jwasslu għal sullokazzjoni tal-kontijiet tal-ħaddiema u lx-xogħol mhux iddikjarat; jemmen li proċessi ta' verifika affidabbli tal-identità tal-utent tal-pjattaforma għandhom jiġu ggarantiti mingħajr ipproċessar obbligatorju ta' data bijometrika;

31. Jenfasizza li l-vantaġġi potenzjali f'dak li għandu x'jaqsam mal-effiċjenza, tal-pjattaformi online tax-xogħol fuq is-suq tradizzjonali tax-xogħol għandhom ikunu bbażati fuq il-kompetizzjoni ġusta; jenfasizza li, bil-għan li jiġu żgurati kundizzjonijiet ekwi bejn il-pjattaformi tax-xogħol u n-negozji tradizzjonali, speċjalment l-SMEs, l-ekonomija tal-pjattaformi, bħal kull ekonomija oħra, trid tħallas it-taxxi u l-kontribuzzjonijiet soċjali u tikkonforma mal-leġiżlazzjoni soċjali u dwar l-impjiegi; jissottolinja l-ħtieġa li konsegwentement jiġu aġġustati l-politiki relatati, meta jkun meħtieġ;

32. Jistieden lill-Kummissjoni tiżgura li l-ħaddiema tal-pjattaformi u dawk fi kwalunkwe forma simili ta' impjieg, magħmula possibbli permezz tal-innovazzjoni teknoloġika, jiġu inklużi fil-proposti għall-istabbiliment ta' numru tas-sigurtà soċjali Ewropew (ESSN) u li jiġu applikati regoli ta' mobbiltà ekwi għax-xogħol fuq il-pjattaformi b'mod mhux diskriminatorju;

33. Jirrikonoxxi li l-ekonomija tal-pjattaformi tax-xogħol tista' tintuża għal skopijiet soċjali; jistieden lill-Kummissjoni u lill-Istati Membri jippromwovu mudelli tal-ekonomija soċjali fl-ekonomija tal-pjattaformi tax-xogħol u jwettqu skambju tal-aħjar prattiki f'dan ir-rigward, peress li l-impriżi soċjali wrew li huma aktar reżiljenti matul il-kriżi tal-COVID-19;

Rakkomandazzjonijiet oħra

34. Ifakkar li ammont konsiderevoli ta' pjattaformi qed jaħdmu fuq l-implimentazzjoni ta' regolamenti u programmi interni sabiex joħolqu ambjent aktar sigur għall-ħaddiema tagħhom u jqis li tali prattiki għandhom jiġu mħeġġa mill-azzjonijiet tal-UE u nazzjonali fil-qasam; jistieden lill-Kummissjoni tikkunsidra li tistabbilixxi tikketta tal-kwalità Ewropea wara valutazzjoni tal-impatt bir-reqqa, li tingħata lill-pjattaformi li jimplimentaw prattiki tajba għall-ħaddiema tal-pjattaformi sabiex l-utenti, il-ħaddiema u l-konsumaturi jkunu jistgħu jieħdu deċiżjonijiet infurmati, u li tenfasizza pjattaformi b'kundizzjonijiet tax-xogħol ta' kwalità bbażati fuq ftehimiet kollettivi u grad għoli ta' trasparenza;

35. Jinnota li d-data dwar il-kwantità ta' ħaddiema tal-pjattaformi, kif ukoll dwar id-distribuzzjoni tagħhom skont is-settur, għadha frammentata; jistieden lill-Kummissjoni, bil-kollaborazzjoni tal-Istati Membri, tiġbor data robusta u komparabbli dwar il-ħaddiema tal-pjattaformi sabiex tikseb idea aktar preċiża tal-iskala tal-attività tal-pjattaforma diġitali tax-xogħol u tapprofondixxi l-għarfien tal-kundizzjonijiet tax-xogħol u tal-impjieg tal-ħaddiema tal-pjattaforma, inklużi l-kopertura tas-sigurtà soċjali u l-firxa tal-introjtu;

36. Jistieden lis-servizzi nazzjonali ta' impjieg pubbliku u lin-Network tas-Servizzi Ewropej tax-Xogħol (EURES) jikkomunikaw aktar dwar l-opportunitajiet offruti mill-pjattaformi tax-xogħol;

37. Jistieden lill-Istati Membri jinkoraġġixxu forom innovattivi ta' xogħol fuq pjattaforma diġitali f'konformità mal-leġiżlazzjoni tal-Unjoni u ma' dik nazzjonali, u jistieden lill-Kummissjoni tirrifletti kundizzjonijiet tax-xogħol ta' kwalità fil-qafas legali li jmiss tagħha u żżomm il-flessibbiltà filwaqt li tiżgura d-drittijiet tal-ħaddiema;

38. Jistieden lill-Istati Membri jiżguraw li l-ħaddiema tal-pjattaformi jkunu jistgħu jirrifjutaw inkarigu jekk dan ikun barra mill-ħinijiet u l-ġranet ta' referenza jew jekk ma jkunux ġew infurmati dwar l-inkarigu fi żmien il-perjodu minimu ta' avviż miftiehem, mingħajr ma jsofru konsegwenzi negattivi talli jkunu rrifjutaw;

39. Fl-istess ħin, jistieden lill-Kummissjoni u lill-Istati Membri jikkunsidraw soluzzjonijiet transfruntiera innovattivi, effettivi u soċjalment ta' benefiċċju, li jiżguraw kopertura u protezzjoni soċjali;

40. Jenfasizza li l-garanzija tar-rispett tad-drittijiet tal-ħaddiema hija komponent essenzjali ta' politika tat-turiżmu sostenibbli; jissottolinja r-rwol dejjem aktar importanti tal-pjattaformi diġitali u l-ġbir tad-data fl-attivitajiet turistiċi; jenfasizza, għalhekk, ir-rwol fundamentali tal-ġbir tad-data dwar il-ħaddiema tal-pjattaformi fit-twettiq ta' proġetti ta' turiżmu realment sostenibbli li jiżguraw li l-investimenti fit-turiżmu u l-impjiegi jkunu ta' benefiċċju għall-komunitajiet lokali u għall-ħaddiema, filwaqt li tiġi ffaċilitata d-distribuzzjoni ġusta tal-profitti;

41. Ifakkar li n-nisa jikkostitwixxu biss 22 % tal-ħaddiema fl-industrija tat-trasport u jirrappreżentaw ukoll minoranza ta' ħaddiema tal-pjattaformi fl-industriji tat-trasport u t-turiżmu, u li evidenza aneddotali li tindika li l-ħaddiema tal-pjattaformi nisa fl-industrija tat-trasport għandhom kundizzjonijiet ta' impjieg u xogħol eħżen minn dawk tal-kontropartijiet maskili tagħhom;

o

o o

42. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni.

(1) ĠU L 186, 11.7.2019, p. 57.

(2) ĠU L 186, 11.7.2019, p. 105.

(3) ĠU L 136, 22.5.2019, p. 1.

(4) ĠU L 119, 4.5.2016, p. 1.

(5) ĠU C 387, 15.11.2019, p. 1.

(6) https://data.consilium.europa.eu/doc/document/ST-13436-2019-INIT/en/pdfhttps://data.consilium.europa.eu/doc/document/ST-13436-2019-INIT/mt/pdf

(7) https://data.consilium.europa.eu/doc/document/ST-9686-2019-INIT/mt/pdf

(8) Testi adottati, P9_TA(2021)0021.

(9) Testi adottati, P9_TA(2020)0371.

(10) Testi adottati, P9_TA(2020)0284.

(11) Testi adottati, P9_TA(2020)0275.

(12) Testi adottati, P9_TA(2020)0272.

(13) Testi adottati, P9_TA(2020)0194.

(14) ĠU C 202, 28.5.2021, p. 35.

(15) ĠU C 242, 10.7.2018, p. 24.

(16) ĠU C 331, 18.9.2018, p. 125.

(17) ĠU C 331, 18.9.2018, p. 135.

(18) ĠU C 334, 19.9.2018, p. 88.

(19) https://www.etuc.org/system/files/document/file2020-06/Final%2022%2006%2020_Agreement%20on%20Digitalisation%202020.pdf

(20) Studju – “The platform economy and precarious work” (L-ekonomija tal-pjattaformi u x-xogħol prekarju), Parlament Ewropew, Direttorat Ġenerali għall-Politiki Interni, Dipartiment Tematiku A – Il-Politika Ekonomika, Xjentifika u tal-Kwalità tal-Ħajja, 11 ta' Settembru 2020.

(21) Studju – “The Social Protection of Workers in the Platform Economy” (Il-Protezzjoni tal-Ħaddiema fl-Ekonomija tal-Pjattaformi), Parlament Ewropew, Direttorat Ġenerali għall-Politiki Interni, Dipartiment Tematiku A – Il-Politika Ekonomika, Xjentifika u tal-Kwalità tal-Ħajja, 7 ta' Diċembru 2017.

(22) https://www.eurofound.europa.eu/data/platform-economy

(23) Studju – ‘Data subject, digital surveillance, AI and the future of work’ ((Is-suġġetti tad-data, is-sorveljanza diġitali, l-IA u l-futur tax-xogħol), Parlament Ewropew, Direttorat Ġenerali għas-Servizzi ta' Riċerka Parlamentari, Unità tal-Prospettiva Xjentifika, 23 ta' Diċembru 2020.

(24) https://www.dw.com/pl/ue-chce-lepiej-chroni%C4%87-pracuj%C4%85cych-za-po%C5%9Brednictwem-platform-cyfrowych/a-56676431

(25) Howard, J., Nonstandard work arrangements and worker health and safety, American Journal of Industrial Medicine, Volume 60, Issue 1, 2016, pp. 1-10.

(26) ILO, World Employment and Social Outlook 2021 – The role of digital labour platforms in transforming the world of work” (Prospettiva dinjija dwar l-impjiegi u soċjali 2021 – Ir-rwol tal-pjattaformi diġitali tax-xogħol fit-trasformazzjoni tad-dinja tax-xogħol), p 20.

(27) https://www.eurofound.europa.eu/sites/default/files/ef_publication/field_ef_document/ef18001en.pdf

(28) Studju — “The Social Protection of Workers in the Platform Economy”, Parlament Ewropew, Direttorat Ġenerali għall-Politiki Interni, Dipartiment Tematiku A — Politiki Ekonomiċi, Xjentifiċi u tal-Kwalità tal-Ħajja, 7 ta' Diċembru 2017, p. 34, https://www.europarl.europa.eu/RegData/etudes/STUD/2017/614184/IPOL_STU(2017)614184_EN.pdf

(29) L-Istitut Ewropew għall-Ugwaljanza bejn is-Sessi (EIGE), Gender Equality Index 2020: Digitalisation and the future of work, (L-Indiċi tal-Ugwaljanza bejn il-Ġeneri: Id-diġitalizzazzjoni u l-futur tax-xogħol), p. 14.

(30) EIGE, Gender Equality Index 2020: Digitalisation and the future of work (L-Indiċi tal-Ugwaljanza bejn il-Ġeneri: Id-diġitalizzazzjoni u l-futur tax-xogħol), p. 98-99.

(31) EIGE, Gender Equality Index 2020: Digitalisation and the future of work, (L-Indiċi tal-Ugwaljanza bejn il-Ġeneri: Id-diġitalizzazzjoni u l-futur tax-xogħol), p. 114.

(32) ILO, World Employment and Social Outlook 2021: The role of digital labour platforms in transforming the world of work" (Prospettiva dinjija dwar l-impjiegi u soċjali 2021: Ir-rwol tal-pjattaformi diġitali tax-xogħol fit-trasformazzjoni tad-dinja tax-xogħol), p. 22.

(33) Iċ-Ċentru Konġunt tar-Riċerka tal-Kummissjoni Ewropea, “Platform workers in Europe: Evidence from the COLLEEM survey” (Ħaddiema tal-pjattaformi fl-Ewropa: Evidenza mill-istħarriġ COLLEEM) (2018) u “New evidence on platform workers in Europe: Results from the second COLLEEM survey” (Evidenza ġdida dwar il-ħaddiema tal-pjattaformi fl-Ewropa: Riżultati mit-tieni stħarriġ COLLEEM) (2020).

(34) Workplace Monitoring & Surveillance, Data & Society, Mateescu, A., Nguyen, A., Nota spjegattiva: Frar 2019.

(35) Rapport tal-2020 dwar l-Indiċi tal-Ugwaljanza bejn l-Ġeneri, id-Digitilizzazzjoni u l-futur tax-xogħol, p. 99.

(36) Id-Direttiva (UE) 2016/943 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni ta' konoxxenza u ta' informazzjoni kummerċjali kunfidenzjali (sigrieti kummerċjali) kontra l-ksib, l-użu u l-iżvelar illegali tagħhom (ĠU L 157, 15.6.2016, p. 1).

(37) https://eur-lex.europa.eu/legal-content/EN/ALL/?uri=PI_COM%3AAres%282021%29102652